CELEX: 32019R2239
Language: da
Date: 2019-10-01 00:00:00
Title: Kommissionens delegerede forordning (EU) 2019/2239 af 1. oktober 2019 om de nærmere bestemmelser for gennemførelsen af landingsforpligtelsen i fiskeriet efter visse demersale arter i de nordvestlige farvande for perioden 2020-2021

30.12.2019   
               
               
                  DA
               
               
                  Den Europæiske Unions Tidende
               
               
                  L 336/47
               
            
         KOMMISSIONENS DELEGEREDE FORORDNING (EU) 2019/2239
         af 1. oktober 2019
         om de nærmere bestemmelser for gennemførelsen af landingsforpligtelsen i fiskeriet efter visse demersale arter i de nordvestlige farvande for perioden 2020-2021
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/472 af 19. marts 2019 om en flerårig plan for bestande, der befiskes i de vestlige farvande og tilstødende farvande, og for fiskeriet efter disse bestande, om ændring af forordning (EU) 2016/1139 og (EU) 2018/973 og om ophævelse af Rådets forordning (EF) nr. 811/2004, (EF) nr. 2166/2005, (EF) nr. 388/2006, (EF) nr. 509/2007 og (EF) nr. 1300/2008 (1), særlig artikel 13,
         under henvisning til Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (2), særlig artikel 15, stk. 2, og
         ud fra følgende betragtninger:
         
                     (1)
                  
                  
                     Målet med Europa-Parlamentets og Rådets forordning (EU) nr. 1380/2013 (3) er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.
                  
               
                     (2)
                  
                  
                     Der skal i henhold til artikel 9 i forordning (EU) nr. 1380/2013 vedtages flerårige planer med bevaringsforanstaltninger for fiskeriet efter visse bestande i det relevante geografiske område.
                  
               
                     (3)
                  
                  
                     I disse flerårige planer fastsættes de nærmere bestemmelser for gennemførelsen af landingsforpligtelsen, og Kommissionen kan tillægges beføjelser til at præcisere disse bestemmelser yderligere på grundlag af fælles henstillinger, der er udarbejdet af medlemsstaterne.
                  
               
                     (4)
                  
                  
                     Der er ved Kommissionens delegerede forordning (EU) 2018/2034 (4) fastsat en udsmidsplan for fiskeriet efter visse demersale arter i de nordvestlige farvande for perioden 2019-2021 på grundlag af en fælles henstilling fra Belgien, Spanien, Frankrig, Irland, Nederlandene og Det Forenede Kongerige.
                  
               
                     (5)
                  
                  
                     Den 19. marts 2019 vedtog Europa-Parlamentet og Rådet forordning (EU) 2019/472 om en flerårig plan for bestande i de vestlige farvande og fiskeriet efter disse bestande. Ved artikel 13 i forordning (EU) 2019/472 tillægges Kommissionen beføjelser til på grundlag af fælles henstillinger fra medlemsstaterne at vedtage delegerede retsakter med henblik på at supplere samme forordning ved at fastlægge de nærmere bestemmelser for gennemførelsen af landingsforpligtelsen som fastsat i artikel 15, stk. 5, litra a)-e), i forordning (EU) nr. 1380/2013 for alle bestande af arter i de vestlige farvande, der er omfattet af nævnte forpligtelse i henhold til artikel 15, stk. 1, i forordning (EU) nr. 1380/2013. Belgien, Spanien, Frankrig, Irland, Nederlandene og Det Forenede Kongerige har en direkte interesse i forvaltningen af fiskeriet i de nordvestlige farvande. Den 6. juni 2019 forelagde disse medlemsstater efter høring af Det Rådgivende Råd for De Nordvestlige Farvande og Det Rådgivende Råd for Pelagiske Bestande en ny fælles henstilling for Kommissionen vedrørende en udsmidsplan for fiskeriet efter visse demersale arter i de nordvestlige farvande for perioden 2020-2021. Den fælles henstilling blev ændret den 22. august 2019.
                  
               
                     (6)
                  
                  
                     I den nye fælles henstilling, som medlemsstaterne har forelagt, foreslås det at videreføre en række supplerende tekniske foranstaltninger, der tager sigte på at øge selektiviteten og reducere uønskede fangster i fiskerier eller for arter, der er omfattet af landingsforpligtelsen, og som blev indført i henhold artikel 15, stk. 5, litra a), i forordning (EU) nr. 1380/2013 for perioden 2019-2021 ved delegeret forordning (EU) 2018/2034.
                  
               
                     (7)
                  
                  
                     Den 14. august 2019 trådte en ny forordning, nemlig forordning (EU) 2019/1241 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, i kraft. I nævnte forordnings bilag VI fastsættes der særlige bestemmelser vedrørende tekniske foranstaltninger gældende for de nordvestlige farvande, herunder også regler om maskestørrelser, tilknyttede betingelser og bifangster. Derudover henvises der i punkt 3 i bilag VI til nævnte forordning til delegeret forordning (EU) 2018/2034. Ved artikel 15 i forordning (EU) 2019/1241 tillægges Kommissionen beføjelser til at vedtage delegerede retsakter med henblik på at ændre, supplere, ophæve eller fravige de tekniske foranstaltninger, der er fastsat i bilagene til forordning (EU) 2019/1241, herunder også i forbindelse med gennemførelsen af landingsforpligtelsen.
                  
               
                     (8)
                  
                  
                     Forordning (EU) 2019/1241 indeholder ingen overgangsforanstaltninger. For at sikre overensstemmelse mellem denne delegerede forordning og forordning (EU) 2019/1241 er det derfor nødvendigt at anvende de betingelser, der er fastsat i forordning (EU) 2019/1241, og samtidig tage hensyn til de ekstraordinære omstændigheder, der gør sig gældende. Den Videnskabelige, Tekniske og Økonomiske Komité for Fiskeri (STECF) har på grundlag af oplysningerne fra medlemsstaterne vurderet den fælles henstilling og har konkluderet (5), at de foreslåede ændringer, der tager sigte på at øge selektiviteten i de nordvestlige farvande, er fornuftige og rent faktisk kommer til at øge selektiviteten sammenlignet med de redskaber, der tidligere er anvendt. Den fælles henstilling blev udarbejdet og forelagt af medlemsstaterne og vurderet af STECF, før forordning (EU) 2019/1241 trådte i kraft, og indeholdt derfor ingen henvisning til nævnte forordning. I lyset af de særlige omstændigheder er Kommissionen dog på grundlag af de oplysninger, som på nuværende tidspunkt foreligger i den fælles henstilling og i STECF's vurdering, kommet til den konklusion, at der ikke er noget, der tyder på, at de yderligere tekniske foranstaltninger, der er foreslået, ikke skulle opfylde kravene til tekniske foranstaltninger i artikel 15 i forordning (EU) 2019/1241.
                  
               
                     (9)
                  
                  
                     For at forbedre redskabernes selektive egenskaber og reducere uønskede fangster i Det Keltiske Hav, Det Irske Hav og vest for Skotland bør der inkluderes en række foranstaltninger vedrørende selektivitet i fiskeriet efter demersale arter. Nævnte tekniske foranstaltninger bør derfor finde anvendelse i perioden 2020-2021.
                  
               
                     (10)
                  
                  
                     Der er indhentet videnskabelige bidrag fra de relevante videnskabelige organer, og disse er gennemgået af Den Videnskabelige, Tekniske og Økonomiske Komité for Fiskeri (STECF) (6). Kommissionen forelagde de pågældende foranstaltninger til skriftlig høring i ekspertgruppen, der består af repræsentanter for de 28 medlemsstater, med Europa-Parlamentet som observatør.
                  
               
                     (11)
                  
                  
                     I tilfælde, hvor den relative mængde af døde fisk, der smides ud, er forholdsvis begrænset, mener Kommissionen, at det er en pragmatisk og fornuftig tilgang til fiskeriforvaltning at indrømme undtagelserne midlertidigt, idet manglende indrømmelse af undtagelserne vil være til hinder for indsamlingen af de data, der er nødvendige for en korrekt og kvalificeret forvaltning af udsmid med henblik på landingsforpligtelsens fuldstændige gennemførelse.
                  
               
                     (12)
                  
                  
                     Delegeret forordning (EU) 2018/2034 indeholder en undtagelse fra landingsforpligtelsen begrundet i høje overlevelsesrater, jf. artikel 15, stk. 4, litra b), i forordning (EU) nr. 1380/2013, for fangster af jomfruhummer taget med tejner, fælder og kurve i ICES (7)-underområde 6 og 7, idet undtagelsen er understøttet af videnskabelig dokumentation for høje overlevelsesrater. Nævnte dokumentation er blevet vurderet i tidligere år, og STECF har konkluderet (8), at undtagelsen er berettiget. I den nye fælles henstilling foreslås det, at denne undtagelse fortsat anvendes. Da omstændighederne ikke har ændret sig, bør undtagelsen derfor fortsat finde anvendelse for perioden 2020-2021.
                  
               
                     (13)
                  
                  
                     Delegeret forordning (EU) 2018/2034 indeholder en undtagelse begrundet i høje overlevelsesrater for almindelig tunge under den bevarelsesmæssige mindstereferencestørrelse, der tages med skovltrawl med en maskestørrelse på 80-99 mm i ICES-afsnit 7d inden for 6 sømil fra kysten og uden for fastlagte yngleområder, idet undtagelsen er baseret på videnskabelig dokumentation for høje overlevelsesrater hos fisk, der smides ud. Nævnte dokumentation er blevet vurderet i tidligere år, og STECF har konkluderet (9), at dokumentationen var fyldestgørende. I den nye fælles henstilling foreslås det, at denne undtagelse fortsat anvendes. Da omstændighederne ikke har ændret sig, bør undtagelsen derfor fortsat finde anvendelse for perioden 2020-2021.
                  
               
                     (14)
                  
                  
                     Delegeret forordning (EU) 2018/2034 indeholder en undtagelse begrundet i høje overlevelsesrater for jomfruhummer, der fanges i ICES-underområde 7 med bundtrawl med en maskestørrelse på mindst 100 mm og derover, og for jomfruhummer, der fanges med bundtrawl med en maskestørrelse på 70-99 mm, der anvendes sammen med selektionsanordninger (TRI- og TR2-fiskeri). Medlemsstaterne har forelagt videnskabelig dokumentation for de høje overlevelsesrater ved udsmid af jomfruhummer, der fanges i nævnte fiskeri. Dokumentationen er blevet forelagt for STECF, som har konkluderet (10), at undersøgelsen af overlevelsesraten, som blev foretaget med seltra-trawl, har givet tilstrækkelige data, men at det fortsat er vanskeligt at vurdere den samlede virkning på det omfattende fiskeri efter jomfruhummer med andre redskaber. STECF bemærkede, at hvis det antages, at overlevelsesraten er relativt høj for alle redskaber, er det underforstået, at omfanget af udsmid er relativt lavt i nævnte fiskeri. Undtagelsen bør derfor finde anvendelse i perioden 2020-2021.
                  
               
                     (15)
                  
                  
                     Delegeret forordning (EU) 2018/2034 indeholder en undtagelse begrundet i høje overlevelsesrater for jomfruhummer, der fanges i ICES-afsnit 6a inden for 12 sømil fra kysten med skovltrawl med en maskestørrelse på 80-110 mm. Medlemsstaterne har forelagt videnskabelig dokumentation for de høje overlevelsesrater ved udsmid af jomfruhummer, der fanges i nævnte fiskeri. Dokumentationen er blevet forelagt for STECF, som har konkluderet, at undersøgelsen af overlevelsesraterne er pålidelig og viser en relativt høj overlevelsesrate. Undtagelsen bør derfor finde anvendelse i perioden 2020-2021.
                  
               
                     (16)
                  
                  
                     Delegeret forordning (EU) 2018/2034 indeholder en undtagelse begrundet i høje overlevelsesrater for rokker, der tages med alle redskaber i ICES-underområde 6 og 7, i afventning af at der forelægges detaljeret videnskabelig dokumentation for overlevelsesraterne for alle fartøjskategorier og kombinationer af redskaber, områder og arter. Med få undtagelser anser STECF dog overlevelsesraterne for generelt at være gode (11), men bemærker, at der er behov for yderligere oplysninger. Hvis det skal være muligt at indsamle de relevante data, er det nødvendigt at fortsætte fiskeriet. Undtagelsen kan derfor indrømmes, idet medlemsstaterne dog bør forpligtes til at fremlægge relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Medlemsstater med en direkte forvaltningsmæssig interesse bør senest den 1. maj hvert år, fremsende følgende: a) en køreplan for, hvordan overlevelsesraten kan bedres, og som kan bidrage til at udfylde de datahuller, som STECF har identificeret; planen skal evalueres årligt af STECF, b) årlige rapporter om de fremskridt, der er gjort, og de ændringer eller justeringer af overlevelsesprogrammerne, der er foretaget.
                  
               
                     (17)
                  
                  
                     Det blev ved undersøgelsen af overlevelsesraterne for rokker konstateret, at pletrokker (Leucoraja naevus) har en væsentligt lavere overlevelsesrate end andre arter. Den videnskabelige viden om nævnte arts overlevelsesmønster er desuden heller ikke fyldestgørende. Hvis undtagelsen ikke dækker denne art, vil det imidlertid være til hinder for fiskeriet og den fortsatte indsamling af nøjagtige data. Der er forelagt relevant dokumentation for STECF, som har konkluderet (12), at selv om der er indledt to nye undersøgelser om pletrokkers overlevelsesrate, er der behov for yderligere observationer for at kunne foretage en endelig vurdering af overlevelsesraterne om et år eller to. Undtagelsen bør derfor indrømmes for to år, og der bør hurtigst muligt foretages nye undersøgelser og træffes mere effektive foranstaltninger med henblik på at øge overlevelsesraten, som kan forelægges STECF til vurdering hurtigst muligt, dog senest den 1. maj.
                  
               
                     (18)
                  
                  
                     Delegeret forordning (EU) 2018/2034 indeholder undtagelser begrundet i høje overlevelsesrater for rødspætte, der fanges med toggergarn eller skovltrawl i ICES-afsnit 7d, 7e, 7f og 7g. Medlemsstaterne har forelagt videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. Dokumentationen er blevet forelagt for STECF, som har konkluderet, at undersøgelsen af overlevelsesraten er pålidelig og viser en relativt høj overlevelsesrate. Undtagelsen bør derfor finde anvendelse i perioden 2020-2021.
                  
               
                     (19)
                  
                  
                     Delegeret forordning (EU) 2018/2034 indeholder en undtagelse begrundet i høje overlevelsesrater for arter, der fanges med tejner, fælder og kurve i de nordvestlige farvande (ICES-underområde 5, 6 og 7). Medlemsstaterne har forelagt videnskabelig dokumentation for de høje overlevelsesrater ved udsmid af arter, der fanges i nævnte fiskeri. Dokumentationen er blevet forelagt for STECF, som har konkluderet, at overlevelsesraterne for arter, der smides ud i fiskeriet med fælder og tejner, sandsynligvis er høje. Undtagelsen kan derfor finde anvendelse i perioden 2020-2021.
                  
               
                     (20)
                  
                  
                     I den nye fælles henstilling foreslås der en videreførelse af undtagelserne begrundet i høje overlevelsesrater for rødspætte, der fanges i ICES-afsnit 7a-7k af fartøjer, der anvender bomtrawl og har en maksimal maskineffekt på 221 kW, en maksimal længde på 24 meter, og som fisker inden for 12 sømil fra kysten, idet hvert træk højst må vare 1 time og 30 minutter, og af fartøjer med en maskineffekt på over 221 kW, der anvender bomtrawl, der er udstyret med en flip-op-rup eller et benthos exit-panel. Medlemsstaterne har forelagt videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. Dokumentationen er blevet forelagt for STECF, som har konkluderet (13), at de videnskabelige data er af god kvalitet. STECF har imidlertid påpeget, at dataene ikke dækker alle de berørte medlemsstater, og at overlevelsesraterne i det pågældende fiskeri er påvirket af mange faktorer og varierer meget. STECF tog ad notam, at der er forelagt ny dokumentation for levedygtigheden hos rødspætte, der smides ud i bomtrawlfiskeriet ud for det sydvestlige England. Medlemsstaterne har udviklet et treårigt projekt med det formål at anslå overlevelsesraten for rødspætte ved direkte observation i ICES-afsnit 7d, 7f, og 7g, idet ICES-afsnit 7h, 7j og 7k imidlertid ikke er omfattet. Projektet skal bidrage til gennemførelsen af køreplanen for forbedring af overlevelsesraten og fremskaffelse af den dokumentation, der er nødvendig for at muliggøre en evaluering af den foreslåede undtagelse. STECF gjorde opmærksom på, at medlemsstaterne skal beskrive sammenhængen mellem den foreslåede undtagelse og planen for reduktion af bifangster af rødspætte i ICES-afsnit 7h, 7j og 7k. Under disse omstændigheder bør undtagelsen kun indrømmes for ét år for rødspætte i ICES-afsnit 7h, 7j og 7k, således at der fortsat kan indsamles data, og medlemsstaterne bør være forpligtet til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. Undtagelsen kan derfor finde anvendelse på rødspætte i ICES-afsnit 7h, 7j og 7k indtil den 31. december 2020, og de berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem.
                  
               
                     (21)
                  
                  
                     I den nye fælles henstilling foreslås der en undtagelse begrundet i høje overlevelsesrater for rødspætte, der fanges med snurrevod i ICES-afsnit 7d. Medlemsstaterne har forelagt videnskabelig dokumentation for de høje overlevelsesrater ved udsmid af rødspætte, der fanges i nævnte fiskeri. Dokumentationen er blevet forelagt for STECF, som har konkluderet (14), at dataene fra undersøgelsen af overlevelsesraterne er pålidelige og indeholder velunderbyggede overlevelsesskøn for dette fiskeri. Undtagelsen bør derfor medtages i den nye udsmidsplan for perioden 2020-2021.
                  
               
                     (22)
                  
                  
                     Delegeret forordning (EU) 2018/2034 omfatter de minimis-undtagelser fra landingsforpligtelsen i visse typer fiskeri. STECF har gennemgået den dokumentation, som medlemsstaterne har forelagt, og har konkluderet (15), at nævnte dokumentation indeholdt velbegrundede argumenter for, at det er vanskeligt at opnå yderligere forbedringer i selektiviteten, og at der er uforholdsmæssigt store omkostninger forbundet med håndteringen af uønskede fangster, hvilket i nogle tilfælde er underbygget med kvalitative vurderinger af omkostningerne. Da omstændighederne ikke har ændret sig, bør de minimis-undtagelserne videreføres i overensstemmelse med de procentsatser, der foreslås i den nye fælles henstilling, for følgende arter:
                     
                                 —
                              
                              
                                 hvilling, der fanges af fartøjer, der anvender bundtrawl og vod med en maskestørrelse på mindst 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), pelagiske trawl (OTM, PTM) og bomtrawl (BTT) med en maskestørrelse på 80-119 mm (BT2) i ICES-afsnit 7b-7k
                              
                           
                                 —
                              
                              
                                 almindelig tunge, der fanges af fartøjer, der anvender bomtrawl (TBB) med en maskestørrelse på 80-119 mm og med selektionsanordning (flamsk panel) i ICES-afsnit 7d, 7e, 7f, 7g og 7h
                              
                           
                                 —
                              
                              
                                 almindelig tunge, der fanges af fartøjer, der anvender toggergarn og garn til fiskeri efter almindelig tunge i ICES-afsnit 7d, 7e, 7f, og 7g.
                              
                           
               
                     (23)
                  
                  
                     I den nye fælles henstilling foreslås der de minimis-undtagelser fra landingsforpligtelsen for følgende arter:
                     
                                 —
                              
                              
                                 hestemakrel, der fanges af fartøjer, der anvender bundtrawl, vod og bomtrawl i ICES-underområde 6 og ICES-afsnit 7b-7k
                              
                           
                                 —
                              
                              
                                 makrel, der fanges af fartøjer, der anvender bundtrawl, vod og bomtrawl i ICES-underområde 6 og ICES-afsnit 7b-7k
                              
                           
                                 —
                              
                              
                                 almindelig tunge, der fanges af fartøjer, der anvender bomtrawl med en maskestørrelse på 80-119 mm (BT2) og med selektionsanordning (flamsk panel) i ICES-afsnit 7a, 7j og 7k
                              
                           
                                 —
                              
                              
                                 blandede demersale arter, der fanges af fartøjer, der fisker efter hesterejer med bomtrawl med en maskestørrelse på mindst 31 mm i ICES-afsnit 7a
                              
                           
                                 —
                              
                              
                                 glashvarrearter under den bevarelsesmæssige mindstereferencestørrelse, der fanges af fartøjer, der anvender bundtrawl med en maskestørrelse på 70-99 mm og bomtrawl med en maskestørrelse på 80-119 mm i ICES-underområde 7
                              
                           
                                 —
                              
                              
                                 havgalt, der fanges af fartøjer, der anvender bundtrawl i ICES-afsnit 7b, 7c og 7f-7k
                              
                           
                                 —
                              
                              
                                 guldlaks, der fanges af fartøjer, der anvender bundtrawl med en maskestørrelse på mindst 100 mm i ICES-afsnit 5b (EU-farvande) og ICES-underområde 6
                              
                           
                                 —
                              
                              
                                 kuller, der fanges af fartøjer, der anvender bundtrawl med en maskestørrelse på mindst 80 mm i ICES-afsnit 7b, 7c og 7e-7k
                              
                           
                                 —
                              
                              
                                 kuller under den bevarelsesmæssige mindstereferencestørrelse, der fanges af fartøjer, der anvender bundtrawl med en maskestørrelse på op til 119 mm i ICES-afsnit 6a.
                              
                           
               
                     (24)
                  
                  
                     STECF har gennemgået den dokumentation, som medlemsstaterne har fremlagt til støtte for de nye de minimis-undtagelser for hestemakrel og makrel, der fanges af fartøjer, der anvender bundtrawl, vod og bomtrawl i ICES-underområde 6 og ICES-afsnit 7b-7k, og har konkluderet (16), at dokumentationen til støtte for argumentet om, at landing af uønskede fangster er forbundet med omkostninger, ikke i sig selv er tilstrækkelig til at godtgøre, at disse omkostninger er uforholdsmæssige. Det bør prioriteres at forbedre selektiviteten i det relevante fiskeri, eftersom øget selektivitet vil kunne reducere omkostningerne til håndtering af uønskede fangster. STECF bemærkede også, at indførelsen af de særlige tekniske foranstaltninger for fartøjer, der fisker med bundtrawl eller vod i beskyttelsesområdet i Det Keltiske Hav, formodentlig vil kunne reducere mængden af uønskede fangster af hestemakrel, makrel og andre arter. Effektiviteten af disse foranstaltninger bør overvåges. Eftersom det er nødvendigt at fortsætte fiskeriet for at sikre indsamlingen af de nødvendige data, kan undtagelserne indrømmes for ét år, idet medlemsstaterne dog bør forpligtes til at fremlægge de relevante data, således at STECF bliver i stand til fuldt ud at vurdere, om undtagelserne er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelserne bør derfor anvendes midlertidigt indtil den 31. december 2020.
                  
               
                     (25)
                  
                  
                     STECF har gennemgået den dokumentation, som medlemsstaterne har fremlagt for den nye de minimis-undtagelse for almindelig tunge, der fanges af fartøjer, der anvender bomtrawl med flamsk panel i ICES-afsnit 7d, 7e, 7f, 7g og 7h, og har konkluderet (17), at der er behov for data fra medlemsstaterne, undtagen Belgien og Irland. Det kan desuden være tilfældet, at effektiviteten af det flamske panel, der er anvendt i medlemsstaternes forsøg, er begrænset og ikke sikrer de reduktioner af uønskede fangster, der er observeret i nævnte forsøg. STECF bemærker, at det ville være nyttigt med yderligere oplysninger til dokumentation herfor, idet det anerkendes, at det flamske panel, som det anvendes i øjeblikket, rent faktisk øger selektiviteten for almindelig tunge. Eftersom det er nødvendigt at fortsætte fiskeriet for at sikre indsamlingen af de nødvendige data vedrørende afsnit 7h, 7j og 7k, kan den nye undtagelse indrømmes for ét år, idet medlemsstaterne dog bør forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelsen bør derfor anvendes midlertidigt indtil den 31. december 2020.
                  
               
                     (26)
                  
                  
                     STECF har gennemgået den dokumentation, som medlemsstaterne har fremlagt til støtte for den nye de minimis-undtagelse for de blandede demersale arter, der tages i fiskeriet efter hesterejer med bomtrawl i ICES-afsnit 7a, og har konkluderet (18), at undtagelsen begrundes med, at det er meget vanskeligt at opnå en betydelig forøgelse af selektiviteten, og at omkostningerne til håndtering af uønskede fangster er uforholdsmæssige. STECF gør imidlertid opmærksom på, at der kun fremlægges begrænsede kvalitative oplysninger til støtte for undtagelsen, og at de fremlagte oplysninger muligvis ikke er repræsentative. De fremlagte oplysninger tyder på, at mængden af udsmid er meget lille og ikke kræver et de minimis-fradrag. Undtagelsen kan derfor finde anvendelse i perioden 2020-2021.
                  
               
                     (27)
                  
                  
                     STECF har gennemgået den dokumentation, som medlemsstaterne har fremlagt til støtte for de nye de minimis-undtagelser for glashvarre under den bevarelsesmæssige mindstereferencestørrelse, der fanges af fartøjer, der anvender bundtrawl og bomtrawl, og havgalt og guldlaks, der fanges af fartøjer, der anvender bundtrawl, og har konkluderet (19), at medlemsstaterne ikke har forelagt fyldestgørende data, og at dokumentationen til støtte for argumentet om, at landing af uønskede fangster er forbundet med omkostninger, ikke i sig selv er tilstrækkelig til at godtgøre, at disse omkostninger er uforholdsmæssige. STECF gør opmærksom på, at det bør prioriteres at forbedre selektiviteten i det relevante fiskeri, eftersom bedre selektivitet vil kunne reducere omkostningerne til håndtering af uønskede fangster. Eftersom det er nødvendigt at fortsætte fiskeriet for at sikre indsamlingen af de nødvendige data, kan undtagelserne indrømmes for ét år, idet medlemsstaterne dog bør forpligtes til at fremlægge de relevante data, således at STECF bliver i stand til fuldt ud at vurdere, om undtagelserne er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelserne bør derfor anvendes midlertidigt indtil den 31. december 2020.
                  
               
                     (28)
                  
                  
                     STECF har gennemgået den dokumentation, som medlemsstaterne har fremlagt til støtte for den nye de minimis-undtagelse for kuller, der fanges af fartøjer, der anvender bundtrawl med en maskestørrelse på mindst 80 mm i ICES-afsnit 7b, 7c og 7e-7k, og har konkluderet (20), at oplysningerne viser, at det er vanskeligt at opnå forbedringer i selektiviteten for kuller, uden at der lides betydelige tab i salgbare fangster på kort sigt. STECF bemærker, at de særlige tekniske foranstaltninger for beskyttelsesområdet i Det Keltiske Hav forventes at føre til en mindre reduktion af uønskede fangster af kuller, men at det er for tidligt at evaluere resultaterne. Eftersom det er nødvendigt at fortsætte fiskeriet for at sikre indsamlingen af de nødvendige data, kan undtagelsen indrømmes for ét år, idet medlemsstaterne dog bør forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelsen bør derfor anvendes midlertidigt indtil den 31. december 2020.
                  
               
                     (29)
                  
                  
                     STECF har gennemgået den dokumentation, som medlemsstaterne har fremlagt til støtte for den nye de minimis-undtagelse for kuller under den bevarelsesmæssige mindstereferencestørrelse, der fanges af fartøjer, der anvender bundtrawl med en maskestørrelse på op til 119 mm til fiskeriet efter jomfruhummer i farvandene vest for Skotland (ICES-afsnit 6a), og har konkluderet (21), at begrundelsen er baseret på en analyse af uforholdsmæssigt store omkostninger til håndtering af uønskede fangster. STECF bemærker, at omkostningerne synes at være rimelige, men at der ikke er nogen objektiv metode til vurdering af, om de er realistiske eller kan anses for at være uforholdsmæssige. Eftersom det er nødvendigt at fortsætte fiskeriet for at sikre indsamlingen af de nødvendige data, kan undtagelsen indrømmes for ét år, idet medlemsstaterne dog bør forpligtes til at fremlægge de relevante data, således at STECF bliver i stand til fuldt ud at vurdere, om undtagelsen er berettiget, og Kommissionen kan foretage sin gennemgang. De berørte medlemsstater bør foretage yderligere forsøg og indsende oplysninger hurtigst muligt, dog senest den 1. maj 2020, således at STECF kan vurdere dem. Undtagelsen bør derfor anvendes midlertidigt indtil den 31. december 2020.
                  
               
                     (30)
                  
                  
                     For at sikre pålidelige skøn over niveauet af udsmid med henblik på fastsættelsen af de samlede tilladte fangstmængder (TAC'er) bør medlemsstaterne — i de tilfælde, hvor de minimis-undtagelsen er baseret på ekstrapolering af ufuldstændige oplysninger om situationer og flåder — indsende nøjagtige og kontrollerbare data for hele den flåde, der er omfattet af undtagelsen.
                  
               
                     (31)
                  
                  
                     Kommissionen har i henhold til artikel 18 i forordning (EU) nr. 1380/2013 taget hensyn til både STECF's vurdering og til kravet om, at medlemsstaterne sikrer fuld gennemførelse af landingsforpligtelsen. Det er i flere tilfælde nødvendigt at fortsætte fiskeriet og indsamlingen af data for at kunne følge op på STECF's bemærkninger. I disse tilfælde bør der følges en pragmatisk og forsigtig tilgang til fiskeriforvaltning ved at indrømme undtagelserne midlertidigt. Manglende indrømmelse af undtagelserne vil være til hinder for indsamlingen af de data, der er nødvendige for en korrekt og kvalificeret forvaltning af udsmid med henblik på landingsforpligtelsens fuldstændige ikrafttrædelse.
                  
               
                     (32)
                  
                  
                     Som følge af den nye fælles henstilling bør delegeret forordning (EU) 2018/2034 ophæves og erstattes af en ny retsakt.
                  
               
                     (33)
                  
                  
                     Eftersom foranstaltningerne i denne forordning har direkte indvirkning på planlægningen af EU-fartøjernes fangstsæson og de dertil knyttede økonomiske aktiviteter, bør denne forordning træde i kraft umiddelbart efter offentliggørelsen. Den bør finde anvendelse fra den 1. januar 2020 —
                  
               VEDTAGET DENNE FORORDNING:
         
            Artikel 1
            Gennemførelse af landingsforpligtelsen
            
               I ICES-underområde 5 (dog ikke afsnit 5a og kun EU-farvande i 5b), 6 og 7 finder landingsforpligtelsen i artikel 15, stk. 1, i forordning (EU) nr. 1380/2013 i perioden 2020-2021 anvendelse på det demersale fiskeri i overensstemmelse med nærværende forordning.
            
         
         
            Artikel 2
            Definitioner
            
               1)   »Flamsk panel« (Flemish panel): den sidste koniske netsektion på et bomtrawl, hvis:
               
                           —
                        
                        
                           bageste del er direkte fastgjort til fangstposen
                        
                     
                           —
                        
                        
                           øvre og nedre netsektioner har en maskestørrelse på mindst 120 mm målt mellem knuderne
                        
                     
                           —
                        
                        
                           udstrakte længde måler mindst 3 m
                        
                     
            
               2)   »seltra-panel«: en selektionsanordning, der:
               
                           a)
                        
                        
                           består af et overpanel med en maskestørrelse på mindst 270 mm (diamantmasket) eller et overpanel med en maskestørrelse på mindst 300 mm (kvadratmasket) placeret i en kassesektion med fire paneler, i fangstposens lige del
                        
                     
                           b)
                        
                        
                           er mindst 3 m lang
                        
                     
                           c)
                        
                        
                           er placeret højst 4 m fra bindestrikken og
                        
                     
                           d)
                        
                        
                           er lige så bred som overvingen på trawlets kassesektion (dvs. fra sømline til sømline)
                        
                     
            
               3)   »netgrid-sorteringsrist«: en selektionsanordning, der består af en sektion med fire paneler placeret i et trawl med to paneler med et skråt diamantmasket panel med en maskestørrelse på mindst 200 mm, der fører til et flugthul øverst i trawlet
            
            
               4)   »Cefas netgrid«: en netgrid-sorteringsrist, der er udviklet af »The Centre for Environment, Fisheries and Aquaculture Science for catches of Nephrops in the Irish Sea«
            
            
               5)   »flip-flap-trawl«: et trawl, der er udstyret med en netrist, der er udformet således, at den reducerer fangster af torsk, kuller og hvilling i fiskeriet efter jomfruhummer
            
            
               6)   »flip-op-rup«: en konstruktionsændring af demersale bomtrawl med det formål at bidrage til, at trawlet ikke opsamler sten og rullesten, som beskadiger både redskaber og fangster
            
            
               7)   »benthos exit-panel«: et panel med større masker eller kvadratmasker, der er placeret i trawlets underpanel, sædvanligvis et bomtrawl, og som har til formål at lade bentiske organismer og havbundsmateriale slippe ud, før det når ned i fangstposen
            
            
               8)   »beskyttelsesområde i Det Keltiske Hav«: farvandene i ICES-afsnit 7f, 7g og den del af 7j, der ligger nord for 50°N og øst for 11°W.
            
         
         
            Artikel 3
            Undtagelse begrundet i høje overlevelsesrater for jomfruhummer
            
               1.   Den undtagelse begrundet i høje overlevelsesrater, der er fastsat i artikel 15, stk. 4, litra b), i forordning (EU) nr. 1380/2013, finder anvendelse på:
               
                           a)
                        
                        
                           jomfruhummer (Nephrops norvegicus), der fanges i ICES-underområde 6 og 7 med tejner, fælder eller kurve (redskabskoder (22): FPO, FIX og FYK)
                        
                     
                           b)
                        
                        
                           jomfruhummer (Nephrops norvegicus), der fanges i ICES-underområde 7 med bundtrawl (OTT, OTB, TBS, TBN, TB, PTB, OT, PT, TX) med en maskestørrelse på mindst 100 mm
                        
                     
                           c)
                        
                        
                           jomfruhummer (Nephrops norvegicus), der fanges i ICES-underområde 7 med bundtrawl (OTT, OTB, TBS, TBN, TB, PTB, OT, PT, TX) med en maskestørrelse på 70-99 mm, der anvendes sammen med meget selektive anordninger, jf. artikel 9, stk. 2, og artikel 10, stk. 2, i denne forordning
                        
                     
                           d)
                        
                        
                           jomfruhummer (Nephrops norvegicus), der fanges i ICES-afsnit 6a inden for 12 sømil fra kysten med skovltrawl (OTT, OTB, TBS, TBN, TB, PTB, OT, PT, TX) med en maskestørrelse på 80-110 mm.
                        
                     
            
               2.   Ved udsmid af jomfruhummer, der fanges som omhandlet i stk. 1, genudsættes individerne straks i hel tilstand i det område, hvori de er fanget.
            
         
         
            Artikel 4
            Undtagelse begrundet i høje overlevelsesrater for almindelig tunge
            
               1.   Den undtagelse begrundet i høje overlevelsesrater, der er fastsat i artikel 15, stk. 4, litra b), i forordning (EU) nr. 1380/2013, finder anvendelse på fangster af almindelig tunge (Solea solea) under den bevarelsesmæssige mindstereferencestørrelse, der tages i ICES-afsnit 7d inden for seks sømil fra kysten, men uden for udpegede yngleområder, med skovltrawl (redskabskoder: OTT, OTB, TBS, TBN, TB, PTB, OT, PT, TX) med en fangstpose med en maskestørrelse på 80-99 mm, af fartøjer:
               
                           a)
                        
                        
                           som har en maksimal længde på 10 meter og en maksimal maskineffekt på 221 kW og
                        
                     
                           b)
                        
                        
                           som fisker på indtil 30 meters dybde, idet hvert træk højst må vare 1 time og 30 minutter.
                        
                     
            
               2.   Ved udsmid af almindelig tunge, der fanges som omhandlet i stk. 1, genudsættes fiskene straks.
            
         
         
            Artikel 5
            Undtagelse begrundet i høje overlevelsesrater for rokker
            
               1.   Den undtagelse begrundet i høje overlevelsesrater, der er fastsat i artikel 15, stk. 4, litra b), i forordning (EU) nr. 1380/2013, finder anvendelse på fangster af rokker (Rajiformes), der fanges med et hvilket som helst redskab i de nordvestlige farvande (ICES-underområde 6 og 7).
            
            
               2.   Medlemsstater, der har en direkte forvaltningsmæssig interesse, fremsender tidligst muligt hvert år, dog senest den 1. maj, yderligere videnskabelig dokumentation til støtte for undtagelsen i stk. 1. Den Videnskabelige, Tekniske og Økonomiske Komité for Fiskeri (STECF) forelægger en vurdering af den forelagte videnskabelige dokumentation senest den 31. juli hvert år.
            
            
               3.   Ved udsmid af rokker, der fanges som omhandlet i stk. 1, genudsættes fiskene straks.
            
         
         
            Artikel 6
            Undtagelse begrundet i høje overlevelsesrater for rødspætte
            
               1.   Den undtagelse begrundet i høje overlevelsesrater, der er fastsat i artikel 15, stk. 4, litra b), i forordning (EU) nr. 1380/2013, finder anvendelse på:
               
                           a)
                        
                        
                           rødspætte (Pleuronectes platessa), der fanges i ICES-afsnit 7d, 7e, 7f og 7g med toggergarn (redskabskode: GTR, GTN, GEN, GN)
                        
                     
                           b)
                        
                        
                           rødspætte (Pleuronectes platessa), der fanges i ICES-afsnit 7d, 7e, 7f og 7g med skovltrawl (redskabskode: OTT, OTB, TBS, TBN, TB, PTB, OT, PT, TX)
                        
                     
                           c)
                        
                        
                           rødspætte (Pleuronectes platessa), der fanges i ICES-afsnit 7a-7k af fartøjer med en maksimal maskineffekt på over 221 kW, og som anvender bomtrawl (TBB), der er udstyret med en flip-op-rup eller et benthos exit-panel
                        
                     
                           d)
                        
                        
                           rødspætte (Pleuronectes platessa), der fanges i ICES-afsnit 7a-7k af fartøjer, der anvender bomtrawl (TBB) og har en maksimal maskineffekt på 221 kW eller en maksimal længde på 24 m, og som er bygget til at fiske inden for 12 sømil fra kysten, og hvis træk i gennemsnit højst må vare 1 time og 30 minutter
                        
                     
                           e)
                        
                        
                           rødspætte (Pleuronectes platessa), der fanges i ICES-afsnit 7d med snurrevod (redskabskode: SDN).
                        
                     
            
               2.   Undtagelserne i stk. 1, litra c) og d), finder anvendelse midlertidigt indtil den 31. december 2020 på rødspætte, der fanges i ICES-afsnit 7h, 7j og 7k. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for de undtagelser, der finder anvendelse på rødspætte, der fanges i ICES-afsnit 7h, 7j og 7k. Den Videnskabelige, Tekniske og Økonomiske Komité for Fiskeri forelægger en vurdering af oplysningerne senest den 31. juli 2020.
            
            
               3.   Ved udsmid af rødspætte, der fanges som omhandlet i stk. 1, genudsættes fiskene straks.
            
         
         
            Artikel 7
            Undtagelse begrundet i høje overlevelsesrater for arter, der fanges med tejner, fælder og kurve
            
               1.   I ICES-underområde 5 (dog ikke afsnit 5a og kun EU-farvande i 5b), 6 og 7 finder den undtagelse begrundet i høje overlevelsesrater, der er omhandlet i artikel 15, stk. 4, litra b), i forordning (EU) nr. 1380/2013, anvendelse på arter, der fanges med tejner, fælder og kurve (redskabskode FPO, FIX, FYK).
            
            
               2.   Fisk, der fanges som omhandlet i stk. 1, genudsættes straks.
            
         
         
            Artikel 8
            De minimis-undtagelser
            
               1.   Uanset artikel 15, stk. 1, i forordning (EU) nr. 1380/2013 er det tilladt at smide følgende mængder ud, jf. artikel 15, stk. 5, litra c), i nævnte forordning:
               
                           a)
                        
                        
                           for hvilling (Merlangius merlangus), op til højst 5 % af de samlede årlige fangster af denne art taget af fartøjer i ICES-afsnit 7b-7k med bundtrawl og vod med en maskestørrelse på mindst 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), pelagiske trawl (OTM, PTM) og bomtrawl (BT2) med en maskestørrelse på 80-119 mm
                        
                     
                           b)
                        
                        
                           for almindelig tunge (Solea solea), op til højst 3 % af de samlede årlige fangster af denne art taget af fartøjer, der fisker efter almindelig tunge i ICES-afsnit 7d, 7e, 7f og 7g med toggergarn og garn (GN, GNS, GND, GNC, GTN, GTR, GEN, GNF)
                        
                     
                           c)
                        
                        
                           for almindelig tunge (Solea solea), op til højst 3 % af de samlede årlige fangster af denne art taget af fartøjer, der fisker efter almindelig tunge i ICES-afsnit 7d, 7e, 7f, 7g og 7h med bomtrawl (TBB), der har en maskestørrelse på 80-119 mm og er udstyret med flamsk panel
                        
                     
                           d)
                        
                        
                           for kuller (Melanogrammus aeglefinus), op til højst 5 % i 2020 af de samlede årlige fangster af denne art taget af fartøjer i ICES-afsnit 7b, 7c og 7e-7k med bundtrawl, vod og bomtrawl (OTB, OTT, OT, PTB, PT, SSC, SDN SPR, SX, SV, TBB, TBN, TBS, TB, TX) med en maskestørrelse på mindst 80 mm
                        
                     
                           e)
                        
                        
                           for hestemakrel (Trachurus spp.), op til højst 7 % i 2020 af de samlede årlige bifangster af disse arter taget fartøjer, der fisker efter blandede demersale arter i ICES-underområde 6 og ICES-afsnit 7b-7k med bundtrawl, vod og bomtrawl (OTB, OTT, OT, PTB, PT, SSC, SDN, SPR, SX, SV, TBB, TBN, TBS, TB, TX)
                        
                     
                           f)
                        
                        
                           for makrel (Scomber scombrus) op til højst 7 % i 2020 af de samlede årlige bifangster af denne art taget af fartøjer, der fisker efter blandede demersale arter i ICES-underområde 6 og ICES-afsnit 7b-7k med bundtrawl, vod og bomtrawl
                        
                     
                           g)
                        
                        
                           for almindelig tunge (Solea solea), op til højst 3 % i 2020 af de samlede årlige fangster af denne art taget af fartøjer i ICES-afsnit 7a, 7j og 7k med bomtrawl (BT2), der har en maskestørrelse på 80-119 mm og er udstyret med en selektionsanordning (flamsk panel)
                        
                     
                           h)
                        
                        
                           for glashvarre (Lepidorhombus spp.) under den bevarelsesmæssige mindstereferencestørrelse, op til højst 5 % i 2020 af de samlede årlige fangster af disse arter taget af fartøjer i ICES-underområde 7 med bundtrawl (OTT, OTB, TBS, TBN, TB, PTB, OT, PT, TX) med en maskestørrelse på 70-99 mm (TR2) og bomtrawl (TBB) med en maskestørrelse på 80-199 mm (BT2)
                        
                     
                           i)
                        
                        
                           for havgalt (Caproidae), op til højst 0,5 % i 2020 af de samlede årlige fangster af denne art taget af fartøjer i ICES-afsnit 7b, 7c og 7f-7k med bundtrawl (OTT, OTB, TBS, TBN, TB, PTB, OT, PT, TX)
                        
                     
                           j)
                        
                        
                           for guldlaks (Argentina silus), op til højst 0,6 % i 2020 af de samlede årlige fangster af denne art taget af fartøjer i ICES-afsnit 5b (EU-farvande) og ICES-underområde 6 med bundtrawl (OTT, OTB, TBS, TBN, TB, PTB, OT, PT, TX) med en maskestørrelse på mindst 100 mm (TR1)
                        
                     
                           k)
                        
                        
                           for kuller (Melanogrammus aeglefinus) under den bevarelsesmæssige mindstereferencestørrelse, op til højst 3 % i 2020 af de samlede årlige fangster af denne art taget af fartøjer, der fisker efter jomfruhummer (Nephrops norvegicus) vest for Skotland i ICES-afsnit 6a med bundtrawl med en maskestørrelse på op til 119 mm (OTB, OTT, OT, TBN, TB)
                        
                     
                           l)
                        
                        
                           i fiskeriet efter blandede demersale arter, der udøves af fartøjer, der fisker efter hesterejer i ICES-afsnit 7a med bomtrawl (TBB) med en maskestørrelse på mindst 31 mm
                        
                     en mængde fiskearter under den bevarelsesmæssige mindstereferencestørrelse, som tilsammen ikke må overstige 0,85 % af de samlede årlige fangster af rødspætte og 0,15 % af de samlede årlige fangster af hvilling, der tages i fiskeriet efter blandede demersale arter.
            
            
               2.   De minimis-undtagelserne i stk. 1, litra d)-k) finder anvendelse indtil den 31. december 2020. Medlemsstater, der har en direkte forvaltningsmæssig interesse, fremsender hurtigst muligt, dog senest den 1. maj 2020, yderligere videnskabelig dokumentation til støtte for undtagelsen. Den Videnskabelige, Tekniske og Økonomiske Komité for Fiskeri forelægger en vurdering af oplysningerne senest den 31. juli 2020.
            
         
         
            Artikel 9
            Tekniske foranstaltninger i beskyttelsesområdet i Det Keltiske Hav
            
               1.   Fiskerfartøjer, der fisker med bundtrawl eller vod i beskyttelsesområdet i Det Keltiske Hav, anvender en af følgende redskabsmuligheder:
               
                           a)
                        
                        
                           en fangstpose med en maskestørrelse på 110 mm med et kvadratmasket panel med en maskestørrelse på 120 mm (23)
                           
                        
                     
                           b)
                        
                        
                           en T90-fangstpose med en maskestørrelse på 100 mm
                        
                     
                           c)
                        
                        
                           en fangstpose med en maskestørrelse på 100 mm med et kvadratmasket panel med en maskestørrelse på 160 mm
                        
                     
                           d)
                        
                        
                           en fangstpose med en maskestørrelse på 120 mm.
                        
                     
            
               2.   Uanset stk. 1 skal fartøjer, der fisker med bundtrawl eller vod, og hvis fangster består af over 5 % jomfruhummer, anvende en af følgende redskabsmuligheder:
               
                           a)
                        
                        
                           et kvadratmasket panel med en maskestørrelse på 300 mm med en fangstpose med en maskestørrelse på mindst 80 mm; fartøjer med en længde overalt på under 12 meter kan anvende et kvadratmasket panel med en maskestørrelse på 200 mm
                        
                     
                           b)
                        
                        
                           et seltra-panel
                        
                     
                           c)
                        
                        
                           en sorteringsrist med 35 mm mellem tremmerne som omhandlet i del B i bilag VI til forordning (EU) 2019/1241
                        
                     
                           d)
                        
                        
                           en fangstpose med en maskestørrelse på 100 mm med et kvadratmasket panel med en maskestørrelse på 100 mm
                        
                     
                           e)
                        
                        
                           en dobbelt fangstpose, hvor den øverste fangstpose består af T90-maskenet med en maskestørrelse på mindst 90 mm og er udstyret med et sorteringspanel med en maskestørrelse på højst 300 mm.
                        
                     
            
               3.   Uanset stk. 1 skal fartøjer, der fisker med bundtrawl eller vod, og hvis fangster består af over 55 % hvilling eller 55 % havtaske, kulmule eller glashvarre tilsammen, anvende en af følgende redskabsmuligheder:
               
                           a)
                        
                        
                           en fangstpose med en maskestørrelse på 100 mm med et kvadratmasket panel med en maskestørrelse på 100 mm
                        
                     
                           b)
                        
                        
                           en T90-fangstpose og et forlængelsesstykke med en maskestørrelse på 90 mm
                        
                     
                           c)
                        
                        
                           en fangstpose med en maskestørrelse på 80 mm med et kvadratmasket panel med en maskestørrelse på 160 mm
                        
                     
                           d)
                        
                        
                           en fangstpose med en maskestørrelse på 80 mm med en kvadratmasket cylinder på 2 m gange 100 mm.
                        
                     
            
               4.   Uanset stk. 1, skal fartøjer, der fisker i ICES-afsnit 7f øst for 5° vest med bundtrawl eller vod, og hvis fangster består af under 10 % torskefisk (Gadidae), anvende en fangstpose med en maskestørrelse på 80 mm, hvori der er indsat et kvadratmasket panel med en maskestørrelse på 120 mm.
            
            
               5.   Det er som alternativ til de redskabsmuligheder, der er angivet i stk. 1-4, tilladt at anvende et selektivt redskab eller en selektionsanordning, som ifølge STECF's vurdering har de samme eller bedre selektive egenskaber, når det gælder torsk, kuller og hvilling.
            
         
         
            Artikel 10
            Særlige tekniske foranstaltninger i Det Irske Hav
            
               1.   Fiskerfartøjer, der fisker med bundtrawl eller vod i ICES-afsnit 7a (Det Irske Hav), skal anvende de tekniske foranstaltninger, der er fastsat i stk. 2, 3 og 4.
            
            
               2.   Fartøjer, der fisker med bundtrawl eller vod med en fangstpose med en maskestørrelse på mindst 70 mm og mindre end 100 mm, og hvis fangster består af over 5 % jomfruhummer, skal anvende en af følgende redskabsmuligheder:
               
                           a)
                        
                        
                           et kvadratmasket panel med en maskestørrelse på 300 mm; fartøjer med en længde overalt på under 12 meter kan anvende et kvadratmasket panel med en maskestørrelse på 200 m
                        
                     
                           b)
                        
                        
                           et seltra-panel
                        
                     
                           c)
                        
                        
                           en sorteringsrist med 35 mm mellem tremmerne som omhandlet i del B i bilag VI til forordning (EU) 2019/1241
                        
                     
                           d)
                        
                        
                           en Cefas netgrid
                        
                     
                           e)
                        
                        
                           et flip-flap-trawl.
                        
                     
            
               3.   Fartøjer med en længde overalt på 12 m og derover, der fisker med bundtrawl eller vod, og hvis fangster består af over 10 % kuller, torsk og rokker tilsammen, skal anvende en af følgende redskabsmuligheder:
               
                           a)
                        
                        
                           en fangstpose med en maskestørrelse på 120 mm
                        
                     
                           b)
                        
                        
                           et eliminator-trawl med paneler med en maskestørrelse på 600 mm og en fangstpose med en maskestørrelse på 100 mm.
                        
                     
            
               4.   Fartøjer med en længde overalt på 12 m og derover, der fisker med bundtrawl eller vod, og hvis fangster består af under 10 % kuller, torsk og rokker tilsammen, skal anvende en fangstpose med en maskestørrelse på 100 mm med et kvadratmasket panel med en maskestørrelse på 100 mm. Denne bestemmelse finder ikke anvendelse på fartøjer, hvis fangster består af over 30 % jomfruhummer eller over 85 % almindelig kammusling.
            
            
               5.   Det er som alternativ til de redskabsmuligheder, der er angivet i stk. 1-4, tilladt at anvende et selektivt redskab eller en selektionsanordning, som ifølge STECF's vurdering har de samme eller bedre selektive egenskaber, når det gælder torsk, kuller og hvilling.
            
         
         
            Artikel 11
            Særlige tekniske foranstaltninger i området vest for Skotland
            
               1.   Fra den 1. juli 2020 skal fiskerfartøjer, der fisker med bundtrawl eller vod i EU-farvande ICES-afsnit 6a og 5b, øst for 12°W (vest for Skotland), anvende følgende tekniske foranstaltninger:
               
                           a)
                        
                        
                           for fartøjer, der anvender en fangstpose med en maskestørrelse på 100 mm, er det obligatorisk at anvende et kvadratmasket panel (samme placering) med en maskestørrelse på mindst 300 mm; for fartøjer med en længde overalt på under 12 m og/eller med en maskineffekt på 200 kW eller derunder, der fisker efter jomfruhummer (Nephrops norvegicus), kan panelet have en samlet længde på 2 m og en maskestørrelse på 200 mm
                        
                     
                           b)
                        
                        
                           for fartøjer, der anvender en fangstpose med en maskestørrelse på 100-119 mm, og hvis fangster består af mere end 30 % jomfruhummer (Nephrops norvegicus) er det obligatorisk at anvende et kvadratmasket panel (samme placering) med en maskestørrelse på mindst 160 mm.
                        
                     
            
               2.   Det er som alternativ til de foranstaltninger, der er angivet i stk. 1, tilladt at anvende et selektivt redskab eller en selektionsanordning, som ifølge STECF's vurdering har de samme eller bedre selektive egenskaber end de nævnte foranstaltninger, når det gælder torsk, kuller og hvilling.
            
         
         
            Artikel 12
            Ophævelse
            Delegeret forordning (EU) 2018/2034 ophæves.
            Henvisningen til forordning (EU) 2018/2034 i del B, punkt 3, i bilag VI til forordning (EU) 2019/1241 (24), forstås som en henvisning til artikel 9 og 10 i nærværende forordning.
         
         
            Artikel 13
            Ikrafttræden
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Den finder anvendelse fra den 1. januar 2020 til den 31. december 2021.
            
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. oktober 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 83 af 25.3.2019, s. 1.
         
            (2)  EUT L 198 af 25.7.2019, s. 105.
         
            (3)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
         
            (4)  Kommissionens delegerede forordning (EU) 2018/2034 af 18. oktober 2018 om fastsættelse af en udsmidsplan for fiskeriet efter visse demersale arter i de nordvestlige farvande for perioden 2019-2021 (EUT L 327 af 21.12.2018, s. 8).
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (7)  Det Internationale Havundersøgelsesråd.
         
            (8)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (9)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (10)  https://stecf.jrc.ec.europa.eu/documents/43805/2147402/STECF+PLEN+18-02.pdf.
         
            (11)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (12)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (13)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (14)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (15)  https://stecf.jrc.ec.europa.eu/documents/43805/1099561/STECF+PLEN+15-02.pdf.
         
            (16)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (17)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (18)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (19)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (20)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (21)  https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (22)  Redskabskoderne i denne forordning henviser til koderne i bilag XI til Kommissionens gennemførelsesforordning (EU) nr. 404/2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik. For fartøjer med en længde overalt på mindre end 10 m henviser redskabskoderne i dette skema til koderne i FAO-klassificeringen af redskaber.
         
            (23)  Jf. del B i bilag VI til forordning (EU) 2019/1241.
         
            (24)  EUT L 198 af 25.7.2019, s. 105.